**ΠΑΝΕΛΛΗΝΙΑ ΟΜΟΣΠΟΝΔΙΑ ΣΥΛΛΟΓΩΝ ΕΠΙΣΤΗΜΟΝΙΚΟΥ ΥΓΕΙΟΝΟΜΙΚΟΥ ΠΡΟΣΩΠΙΚΟΥ ΔΗΜΟΣΙΟΥ ΣΥΣΤΗΜΑΤΟΣ ΠΡΩΤΟΒΑΘΜΙΑΣ ΦΡΟΝΤΙΔΑΣ ΥΓΕΙΑΣ (Π.Ο.Σ.Ε.Υ.Π.Π.Φ.Υ.)**

**ΜΕΛΟΣ ΑΔΕΔΥ**

ΕΔΡΑ: ΑΘΗΝΑ-ΑΝΕΓΝΩΡΙΣΜΕΝΟ ΣΩΜΑΤΕΙΟ ΑΡ.279-ΕΙΔ-2658

ΜΕΝΑΝΔΡΟΥ 34 Τ.Κ. 10431 ΤΗΛ. 2103845732, ΦΑΞ 2103845732

Ηλεκτρονική διεύθυνση [www.poseyppedy.gr](http://www.poseyppedy.gr) email: poseyppfy@gmail.com

 Αθήνα, 8/11/2021

ΑΠ 103

 **ΔΕΛΤΙΟ ΤΥΠΟΥ**

Το Σάββατο 6 Νοεμβρίου, πραγματοποιήθηκε το Ετήσιο Τακτικό Συνέδριο της ΠΟΣΕΥΠ ΠΦΥ στην Αθήνα.

Η Πρωτοβάθμια Φροντίδα Υγείας στη χώρα μας, έχει αναλάβει ένα καθοριστικό και πρόσθετο ρόλο σχεδόν 2 χρόνια από την εμφάνιση της Πανδημίας. Αυτό ανέβαλε προσωρινά αντιλαϊκούς προσανατολισμούς, νέα μέτρα περιστολής των δαπανών και νέα

νομοσχέδια, τα οποία στοχεύουν στη συρρίκνωση των κρατικών υπηρεσιών και μείωση των υποχρεώσεων του κράτους. Η υγειονομική κρίση δεν ευαισθητοποίησε βέβαια προς τη θετική εξέλιξη, ούτε προώθησε πολιτικές που θα έδιναν στοιχειωδώς μια πνοή στο Σύστημα Υγείας. Αντί να προκηρυχθούν μόνιμες θέσεις ΕΣΥ, στα Νοσοκομεία και Κέντρα Υγείας, γίνεται μια νέα προσπάθεια με τα γνωστά αποτυχημένα αποτελέσματα να στελεχωθεί ο δημόσιος τομέας με προσωρινή κάλυψη των αναγκών με ελευθεροεπαγγελματίες ιατρούς. Αυτή δεν είναι η λύση. Η θνητότητα των νοσούντων από κορονοϊό είναι από τις υψηλότερες στην Ευρωπαϊκή Ένωση. Είναι δυνατό να ανεχόμαστε συνάνθρωποί μας να πεθαίνουν διασωληνωμένοι εκτός ΜΕΘ;

Αυτά είναι ζητήματα που μας ευαισθητοποιούν ιδιαίτερα. Γιατί οι αξίες είναι πάνω από ιδεολογικές προσδοκίες. Είναι διαχρονικές και αναγκαίες.

Εμείς ως εργαζόμενοι στις δομές της ΠΦΥ, αποδείξαμε ότι και επιστημονικά και ηθικά, αντέξαμε τη μεγάλη πίεση των καιρών. Δικαιούμαστε να λέμε τη γνώμη μας, να παλεύουμε και να διεκδικούμε. Η κινηματική δράση, που βρίσκεται στα χαμηλότερα επίπεδα των τελευταίων δεκαετιών, είναι αποτέλεσμα ελπίδων που πήγαν χαμένες, λόγω πολιτικών που έθρεψαν προσδοκίες. Δυστυχώς έχει υποτιμηθεί η προσφορά της Πρωτοβάθμιας Φροντίδας Υγείας από την πολιτεία και το έργο των γιατρών. Όμως, θα συνεχίσουμε τη δράση μας. Χρειάζεται να ανασυντάξουμε τις δυνάμεις μας στην κατεύθυνση της αναβάθμισης της ΠΦΥ και της αξιοπρέπειας των ασθενών και εργαζομένων.

Η ΠΦΥ από το 2014 εν μέσω μνημονιακών επιταγών συρρικνώθηκε ως αποτέλεσμα της μείωσης των δημόσιων δαπανών. Αυτό οδήγησε στην ενίσχυση του μεγαλοϊδιωτικού τομέα. Η συνέπειες ήταν αφ’ ενός να υπάρξει υποβάθμιση της υγειονομικής φροντίδας και αφ’ ετέρου να μετακυλιστεί το κόστος στις τσέπες των ασφαλισμένων. Οι ιδιωτικές δαπάνες στη χώρα μας, είναι από τις υψηλότερες στην Ευρώπη. Οι συνέπειες όμως αφορούν και όλους τους εργαζόμενους στο χώρο της Υγείας. Εντατικοποίηση της εργασίας, μετακινήσεις σε απομακρυσμένα ΚΥ και Νοσοκομεία, που βρίσκονται στα όρια της νομιμότητας, καθήλωση μισθών, εργασία με επισφαλείς σχέσεις εργασίας και εργασία σε περιβάλλον χωρίς τη στοιχειώδη φύλαξη.

Η Ομοσπονδία σήμερα εκπροσωπεί το 90% της γεωγραφικής έκτασης της χώρας. Οι πρωτοβάθμιοι Σύλλογοι είναι οι: Αττικής με που αναφέρεται γεωγραφικά στην 1η και 2η ΥΠΕ, Αχαΐας στην 6 η ΥΠΕ, Πελοποννήσου στην 6 η ΥΠΕ, 5 ης ΥΠΕ στην 5 η ΥΠΕ, Βορείου Ελλάδος στην 3 η και 4 η ΥΠΕ και Κρήτης στην 7 η ΥΠΕ.

Προτεραιότητα μας είναι η πραγματική αναβάθμιση του συστήματος και ειδικότερα των Κέντρων Υγείας και περιφερειακών Ιατρείων. Η αύξηση των δαπανών για την υγεία, με στόχο την αποκαθήλωση των μισθών, τις νέες προσλήψεις με μόνιμο προσωπικό την κτιριακή αναβάθμιση, την επάρκεια σε εξοπλισμό και αναλώσιμα υλικά. Είναι ζητήματα που πρέπει να αναδειχτούν. Ένα σύστημα υγείας πρέπει να είναι πάνω απ’ όλα αποτελεσματικό με ισότιμη πρόσβαση όλων των κατοίκων της χώρας. Το αποτυχημένο μοντέλο των ΤΟΜΥ, πρέπει να προβληματίσει όλους μας. Η ένταξη των ΤΟΜΥ στα ΚΥ με χρηματοδότηση από το κρατικό ταμείο είναι η μόνη λύση για την αποτελεσματική τους παρουσία και λειτουργία.

Ειδικότερα διεκδικούμε:

- Προκήρυξη θέσεων μόνιμου ιατρικού προσωπικού. Πρόσθετη Μοριοδότηση των Επικουρικών Ιατρών για διεκδίκηση θέσης ΕΣΥ.

- Δυνατότητα των ΠΕ να ενταχθούν στο άρθρο 85 του Ν.4812/2021, ώστε εάν επιθυμούν να γίνουν ιατροί ΕΣΥ άμεσα.

- Δημιουργία post covid ιατρείων.

- Δημιουργία Ειδικών Ιατρείων Προληπτικής Ιατρικής.

- Ένταξη στα Βαρέα και Ανθυγιεινά Επαγγέλματα με μεταβατικότητα όσον αφορά παλαιούς ασφαλισμένους.

- Χορήγηση του Ανθυγιεινού Επιδόματος.

- Πολιτική λύση για τους συναδέλφους ΠΕ με δικαστικές αποφάσεις. Πιθανή λύση οι προσωποπαγείς θέσεις.

- Αναβάθμιση του ΤΣΑΥ-ΕΦΚΑ. Γρήγορη χορήγηση συντάξεων

- Κατοχύρωση της αποζημίωσης στη συνταξιοδότηση καθώς και της επικουρικής σύνταξης

- Πληρωμή δεδουλευμένων εφημεριών και άλλων οφειλών άμεσα πχ επιδόματα που κερδήθηκαν με δικαστικές αποφάσεις .

- Συντονισμό των ΥΠΕ, ώστε να μην υπάρχουν αδικίες σε βάρος συναδέλφων. Συμμετοχή στο ΚΕΣΥΠΕ και εκπροσώπου της Ομοσπονδίας- Κριτήρια αξιολόγησης όχι νοσοκομειακών ιατρών, αλλά να αφορούν την ΠΦΥ. Οι Εμβολιασμοί να μην γίνονται σε βάρος του κλινικού έργου.

Καλύτερο συντονισμό. Μείωση του προσωπικού που απασχολείται χωρίς να υπάρχει ανάγκη.

- Μερική Άρση της αναστολής των Κανονικών αδειών.

- Θεσμοθέτηση Οργανογραμμάτων σε όλες τις δομές.

- Πραγματική εξομοίωση με ιατρούς ΕΣΥ Νοσοκομείων

- Αξιοποίηση του ΕΣΠΑ και άλλων πόρων για τεχνολογικό εξοπλισμό , και εργαστήρια.

- Τεχνική υποστήριξη των δομών σε όλες τις Υγειονομικές Περιφέρειες.

- Δημιουργία και πλήρη λειτουργία νέων εργαστηρίων.

- Όχι μετακινήσεις σε Νοσοκομεία και περαιτέρω αποδυνάμωση των ΚΥ. Όχι στο κλείσιμο Κέντρων Υγείας.

- Νέο εθνικό σχεδιασμό με ευθύνη του Υπουργείου Υγείας για την Οδοντιατρική Φροντίδα με πλήρη κάλυψη των αναγκών των ασθενών. Μονάδες Προληπτικής Οδοντιατρικής σε όλη την επικράτεια και λειτουργία προσθετικών εργαστηρίων. Ορισμός υπευθύνων οδοντιάτρων σε κάθε ΚΥ για τον συντονισμό.

- Ένταξη των υπαρχόντων δομών ΤΟΜΥ στα ΚΥ με κρατική επιχορήγηση.

- Όχι στην ΣΔΙΤ. Το κράτος οφείλει να παρέχει υπηρεσίες χωρίς την μεσολάβηση του μεγάλου κεφαλαίου, ειδικότερα μέσα στις δημόσιες δομές. Αυτό είναι ένα μεγάλο κεφάλαιο, το οποίο θα μας απασχολήσει έντονα το προσεχές διάστημα.

- Συμμετοχή ουσιαστική στο υπό διαμόρφωση Νομοσχέδιο για την Πρωτοβάθμια Φροντίδα Υγείας. Συμμετοχή της Ομοσπονδίας σε επιτροπές που αφορούν την ΠΦΥ.

- Υγειονομικό Χάρτη των αναγκών ανά γεωγραφική περιφέρεια.

Για το θέμα του εμβολιασμού, σαν υγειονομικοί έχουμε χρέος να συστήσουμε στους πολίτες να σέβονται τα υγειονομικά πρωτόκολλα ατομικής προστασίας και να εμβολιαστούν, όσοι μπορούν, το συντομότερο δυνατό. Είναι το λιγότερο που μπορούμε να κάνουμε για εμάς και τους γύρω μας.

Ναι στον εμβολιασμό και όχι στο διχασμό και τον κοινωνικό αυτοματισμό.

Συνάδελφοι,

φαίνεται ότι οι καιροί είναι ιδιαίτερα δύσκολοι. Πιθανό να μεταβαίνουμε σε μία περίοδο νέας ανασφάλειας και μεταρρυθμίσεων, που το μόνο της χαρακτηριστικό είναι η μείωση της κρατικής πρόνοιας. Σε αυτό το περιβάλλον χρειάζεται περισσότερο σήμερα, από κάθε άλλη στιγμή, ενωτικό πνεύμα.

Μέχρι σήμερα τίποτα δεν μας έχει χαριστεί. Πέρα από ιδεολογικές διαφορές και διαφορετικές εκτιμήσεις να μη ξεχνάμε ότι είμαστε εργαζόμενοι ταγμένοι στην πρόληψη και τη θεραπεία. Δεν εκπροσωπούμε τίποτα άλλο παρά το επάγγελμα μας και την ιατρική μας ιδιότητα. Σε αυτές τις ράγες θα πορευτούμε και πάνω

σε αυτές θα διεκδικήσουμε τα δικαιώματά μας. Οι συνάδελφοι μας του ιδιωτικού τομέα βιώνουν και αυτοί ανασφάλεια.

Επιβεβαιώνεται αυτό που πρεσβεύαμε από δεκαετίας, ότι ο θάνατος του Δημόσιου Συστήματος θα σημάνει και τον θάνατο του ελευθεροεπαγγελματία. Αυτό είναι μονόδρομος για τους κυβερνώντες που εμείς θα σταματήσουμε.

Αποφασίστηκε να οργανωθεί από την Ομοσπονδία τους προσεχείς μήνες Συνέδριο για την ΠΦΥ. Η Ομοσπονδία να κοινοποιήσει τις θέσεις της στα συνδικαλιστικά όργανα των εργαζομένων και των συνταξιούχων, στον ΠΙΣ και στους Ιατρικούς Συλλόγους.

 Για την Εκτελεστική Γραμματεία

της ΠΑΝΕΛΛΗΝΙΑΣ ΟΜΟΣΠΟΝΔΙΑΣ ΣΥΛΛΟΓΩΝ ΕΠΙΣΤΗΜΟΝΙΚΟΥ ΥΓΕΙΟΝΟΜΙΚΟΥ ΠΡΟΣΩΠΙΚΟΥ ΔΗΜΟΣΙΟΥ ΣΥΣΤΗΜΑΤΟΣ ΠΡΩΤΟΒΑΘΜΙΑΣ ΦΡΟΝΤΙΔΑΣ ΥΓΕΙΑΣ (Π.Ο.Σ.Ε.Υ.Π.Π.Φ.Υ.)

Ο ΠΡΟΕΔΡΟΣ Ο Γ. ΓΡΑΜΜΑΤΕΑΣ

Π. ΨΥΧΑΡΗΣ Γ. ΜΠΑΚΟΥΛΑΣ